ગાંધી અટકને અભ્યાસમાં તેજસ્વી થવા સામે પહેલેથી જ જાણે લહેણું નહોતું. જેમના નામે આજે ઓપન યુનિવર્સિટી ચાલે છે તે શ્રીમતી ઈન્દિરા ગાંધી ભણવામાં સાવ ઠોઠ હતાં એવું એક સમયે તેમના સહાધ્યાયી રહી ચૂકેલા પાકિસ્તાનના પૂર્વ અને સદગત વડા પ્રધાન ઝુલ્ફીકાર અલી ભુટ્ટોએ એક ઈન્ટરવ્યૂમાં જણાવ્યું છે. એ અગાઉ પણ પોતાના મિત્ર પીલુ મોદી આગળ ભુટ્ટોએ એવી ચાડી-ચુગલી ખાધી હતી કે પંડિત જવાહરલાલ નહેરુની દીકરી પ્રિયદર્શીની કેમ્બ્રિજમાં મારા કલાસમાં હતી ને ભણવામાં તો સાવ ઢબ્બુ પૈસાના ઢ જેવી હતી. પીલુ મોદીએ તેમના પુસ્તક ‘માય ફ્રેન્ડ ઝુલ્ફીકાર અલી ભુટ્ટો’ માં આ બધું વિગતે લખ્યું છે. જોકે ઈન્દિરાજી કે તેમના બે પુત્રો રાજીવ અને સંજયને પહેલેથી જ ભણતર ચડ્યું નહોતું અને સોનિયાજી પણ દસમું ધોરણ પાસ કે બારમું ધોરણ એ મુદ્દે સટ્ટો ખેલવા સટોડિયાઓ પણ તૈયાર નથી.